google/wiki40b huggingface dataset:
אורי שולביץ

אורי שׁוּלֶביץ (נולד ב-1935 בוורשה שבפולין) הוא צייר, גרפיקאי, מאייר וסופר ישראלי. שולביץ מתגורר בארצות הברית, וכותב באנגלית.

ביוגרפיה

אורי שולביץ נולד במשפחת פועלים, אביו היה פועל בניין, וכשהיה בן ארבע, פלשו הנאצים לפולין, כבשו את ורשה והוא נמלט עם הוריו. כל שנות המלחמה הסתתר הילד עם משפחתו מפני הגרמנים, בנדודים בלתי פוסקים ממקלט למקלט, ברוסיה האסיאתית, וממקום מחבוא למקום מחבוא.
בתום המלחמה היגר שולביץ, עם הוריו לפריז שבצרפת. על פי עדותו, בפריז היה מפגשו הראשון עם עולם הציור, עם עולם הספרים ועם עולם סרטי הקולנוע. הוא החליט כבר אז, כילד, להקדיש את חייו לאמנויות האיור והציור, עשיית הספרים והסרטים.
בשנת 1949 עלה אורי שולביץ עם משפחתו לישראל, סיים את לימודיו התיכוניים בעיר תל אביב, והשתלם בסמינר 'שיין' למורים בפתח תקווה, ובמכון אבני לציור. הוא היה בין השאר תלמידו של הצייר יחזקאל שטרייכמן. שולביץ התגייס לשרות בנח"ל, ובשנת 1956 היה בגרעין המייסדים של קיבוץ עין גדי, לחוף ים המלח. בקיבוץ צייר הגדה לפסח, ובחטיבת הנח"ל שימש כעורך הגרפי של "במחנה נח"ל".
בשנת 1959 יצא אורי שולביץ לארצות הברית להשלמת לימודי האמנות שלו. הוא השתקע בעיר ניו יורק, בווילג', והיה למאייר ספרים מצליח, וסופר ילדים מוכר. בנוסף על אלה ארגן וניהל סדנאות לציור לאיור ולאמנות. חרף שנות ישיבתו הארוכות בניו יורק, שולביץ רואה עצמו כישראלי, ומתמיד בביקוריו התכופים בארץ. שולביץ זכה במדליית קולדקוט פעם אחת, ושלוש פעמים בציון לשבח של פרס קולדקוט. בשנת 1999 הוא זכה במלגה היוקרתית על שם גוגנהיים.
חסות מסחרית

חסות מסחרית היא מונח מתחום יחסי הציבור של השיווק והיא הפעולה הכוללת תמיכה כספית או חומרית אחרת (במתן שירותים או מוצרים בלא דרישת תמורה ישירה) של אירוע, ארגון, אדם או פעילות וזאת על מנת להיקשר ציבורית עמם ועם שמם ובכך לקבל שירותי פרסום נלווים של שמה המסחרי או מוצרים ספציפיים של נותנת החסות בידי מקבל החסות.
חסות מסחרית אינה נדבנות וזאת משום שחסות זו היא הוצאה עסקית, וככזו יש ציפייה מצד נותן החסות לתמורה עקיפה.
נבחרת ישראל בכדורגל נשים

היסטוריה

בשנות ה-70 של המאה ה-20 החלו לקום בישראל מספר קבוצות כדורגל לנשים. מכיוון שבאותם ימים לא התקיימה פעילות של ליגה מסודרת, רובן שיחקו רק במשחקי ידידות והתפרקו תוך מספר שנים. בתקופה זו אף נוסדה נבחרת לא-רשמית לנשים, שערכה את משחקה הראשון ב-27 באוגוסט 1977 נגד הולנד, בו הפסידה 12-0.
רק עשרים שנים לאחר מכן - בעקבות חוקיה של פיפ"א, הוקמה ב-1997 נבחרת רשמית לנשים, שהייתה כפופה להתאחדות לכדורגל בישראל. לתפקיד מאמן הנבחרת מונה רוני שניידר, והמפעל הראשון בו היא לקחה חלק היו מוקדמות גביע העולם 1999. משחק הבכורה הרשמי של הנבחרת התקיים ב-2 בנובמבר 1997 באצטדיון העירוני בת ים, נגד רומניה, ובו הפסידה ישראל 7-0. את הקמפיין סיימה הנבחרת עם שבעה הפסדים וניצחון אחד - 0-5 על בוסניה והרצגובינה.
במוקדמות אליפות אירופה 2005 השיגה ישראל את ניצחון השיא שלה - 1-12 על אסטוניה, במשחק בו הצטיינה סילבי ז'אן שכבשה חמישייה. בקמפיין זה סיימה הנבחרת במקום השני בבית. בספטמבר 2014, במסגרת מוקדמות גביע העולם 2015, הפתיעה ישראל וניצחה 0-1 את דנמרק, שנחשבת לאחת מהנבחרות הבולטות באירופה. בסופו של דבר, ישראל סיימה את הקמפיין במקום הרביעי, והניצחון על דנמרק נחשב לאחד מהישגיה הטובים ביותר אי פעם.
ב-2008 מונה גיא עזורי להיות מאמן הנבחרת. במהלך 2019 הוחלט על סיום תפקידו. ב-24 ביוני 2019 מונה שחקן העבר ומאמן השוערים בהווה, גבי בורשטיין להיות מאמן הנבחרת.
ב-20 באוגוסט 2019 קיימה הנבחרת משחק ידידות מול קבוצת צ'לסי ליידיס האנגלית מליגת הפרמייר ליג לנשים (קבוצת הנשים של המועדון צ'לסי) באצטדיון המושבה בפתח-תקווה, כשבמשחק נכחו 8,534 צופים ובכך נשבר שיא הצופים למשחק כדורגל נשים בישראל.

סטטיסטיקות ונתונים

נכון ל-18 באוקטובר 2019.
GBIF

GBIF (בעברית: מתקן המידע העולמי למגוון הביולוגי, באנגלית: Global Biodiversity Information Facility) הוא ארגון בינלאומי המתמקד ביצירת נתונים מדעיים על המגוון הביולוגי הזמין דרך האינטרנט באמצעות שירותי אינטרנט.
הנתונים ניתנים על ידי מוסדות רבים מרחבי העולם; ארכיטקטורת המידע של GBIF הופכת נתונים אלה לזמינים וניתנים לחיפוש באמצעות פורטל יחיד. הנתונים הזמינים באמצעות פורטל GBIF הם בעיקר נתוני הפצה על צמחים, בעלי חיים, פטריות ומיקרובים עבור העולם, ונתונים שמות מדעיים לכל יצור חי.

מטרת הארגון

מטרת GBIF היא לאפשר גישה חופשית ופתוחה לנתוני המגוון הביולוגי ברחבי העולם כדי לתמוך בפיתוח בר-קיימא. לארגון יש סדרי עדיפויות, בדגש על קידום השתתפות ועבודה באמצעות שותפים, כוללים גיוס מידע על המגוון הביולוגי, פיתוח פרוטוקולים ותקנים על מנת להבטיח שלמות מדעית ותפעוליות הדדית, בניית אתרים מעוצבים שונים המאפשרים קישור בין סוגי נתונים מגוונים ממקורות שונים וכדומה.
GBIF שואפת ליצור קשרים מידעיים בין משאבי נתונים דיגיטליים מכל רחבי הספקטרום של הארגון הביולוגי, בין גנים למערכות אקולוגיות, וכדי לחבר אותם בנושאים חשובים למדע, לחברה ולקיימות על ידי שימוש בכלים גאוגרפיים ובכלי GIS. זה עובד בשיתוף עם ארגונים בינלאומיים אחרים כגון: שותפות קטלוג של החיים, מידע המגוון מידע ביולוגי, קונסורציום עבור ברקוד החיים (CBOL), האנציקלופדיה של החיים (EOL), ו-GEOSS.
ג'ורג' איינסוורת'

חייו

איינסוורת' נולד בלאמטון, פרבר של ניוקאסל, ניו סאות' ויילס. בגיל 15 הצטרף למחלקת החינוך והכשרת הציבור של ניו סאות' ויילס
כעוזר למורה, אך בשנת 1910 הועבר לסניף המטאורולוגי של משרד הפנים בשירות הציבורי האוסטרלי. בהמשך נספח למשלחת של מוסון לאנטארקטיקה ובמהלכה היה ממונה על קבוצת האי מקווארי במשך קרוב לשנתיים - מדצמבר 1911 עד נובמבר 1913. תחומי אחריותו במקווארי כללו הקמת תחנה מטאורולוגית לצד תחנת רדיו ותחנת ממסר על גבעת הרדיו, שהייתה חלוצה ביצירת קשר הרדיו הראשון בין אנטארקטיקה לשאר העולם.

משרת ציבור

בשנת 1915 גויס איינסוורת' לבטליון הרגלים ה-62 של אוסטרליה. ב-1917 נכנס למשרד הריגול הנגדי ומונה לקפטן של כבוד. באותה שנה נשא לאישה את מרי קתרין סטאתאם במורווילאומבה שבדרום ויילס. לאחר השחרור בשנת 1918 היה למפקח במשטרת חבר העמים הבריטי בקווינסלנד, אוסטרליה. אחרי העברתו למשרד ראש הממשלה של אוסטרליה בשנת 1921, שירת כממונה על ענייני חוץ במשלחת האוסטרלית לוועידה הכלכלית האימפריאלית של 1923 בלונדון, נוסף להיותו הנציג האוסטרלי היחיד בכנס של ארגון העבודה הבינלאומי בז'נבה באותה שנה.

איש עסקים

איינסוורת' חב את עלייתו המהירה בשירות הציבורי, לפחות בחלקה, להיותו בן-חסותו של בילי יוז, שהיה ראש ממשלת אוסטרליה מ-1915 עד 1923 ואשר לו רחש כבוד והוקרה. הוא התפטר מן השירות הציבורי בסוף שנת 1924 כדי להיכנס למגזר הפרטי כמנהל עסקים, תחילה בחברת קלו-פלקינר לייצור חלקי מכונות מלבורן, אחר כמנכ"ל בתאגיד קרייזלר בניו זילנד, ולבסוף בחברת בארנט גלאס בקווינסלנד, ממנה פרש בשנת 1935. לאחר זאת התמנה למארגן מדיני במפלגת אוסטרליה המאוחדת, שבילי יוז היה בין מקימיה.
בעקבות הפסדים כספיים ניכרים בהימורים על מרוצי סוסים, עבר איינסוורת' לסידני בסביבות 1937. הוא ניהל שם מעדנייה והגיש שיחות רדיו על חוויותיו באנטארקטיקה. בזמן מלחמת העולם השנייה הועסק לתקופה קצרה שוב כמטאורולוג.

מוות

איינסוורת' מת בבית החולים רויאל פרינס אלפרד בסידני ממחלת כליות. הותיר אחריו אישה ובת; היה לו גם בן, שמת לפניו.
בואבישטה

היסטוריה

המועדון רשם את הופעת הבכורה שלו בליגת האלופות בעונת 1999/2000 בו סיים במקום האחרון שלב הבתים. בשנת 2001 המועדון זכה לראשונה באליפות פורטוגל, הישג שהקנה למועדון כרטיס לליגת האלופות בעונה שלאחר מכן. בליגת האלופות הודח המועדון בשלב הבתים השני של המפעל. הישג השיא של המועדון באירופה היה בשנת 2002/2003 כאשר העפיל בגביע אופ"א עד לשלב חצי הגמר שם הודח של ידי קבוצת סלטיק.
בסיום עונת 2008/2009 ירד המועדון לליגה הפורטוגזית השלישית ישירות מהליגה הראשונה בגלל חובות כספיים, למרות שסיים המועדון במקום ה-15, שמוביל לפלייאוף העלייה. זאת הייתה הפעם הראשונה בה שיחק המועדון בליגה השלישית בפורטוגל מזה 41 שנים. באפריל 2014, לאחר מאבק משפטי ארוך, הוחלט בפדרציית הכדורגל הפורטוגלית כי בעונת 2014/2015 יחזור המועדון ישירות לליגה הראשונה.
מרוץ דראג

מרוץ דראג הוא סוג של מרוץ מכוניות. זוהי קטגוריית מרוצים מסוימת שבה מתחרים כל פעם שני רכבים במרוץ ראש בראש במקצה של מסלול ישר באורך 403 מטרים (רבע מייל) כאשר המטרה היא להגיע ראשון. המרוץ מתבצע בשיטת נוק-אאוט כאשר כל מנצח במקצה עולה לשלב הבא, בו הוא מתמודד מול מנצח אחר, עד שמגיעים לגמר.
רכבי דראג הם רכבים תיקניים כביכול לנסיעה בכביש, אלא שבעליהם משפרים אותם כל העת על מנת לנצח בתחרות. לעיתים מוסיפים על רכב שמגיע מהיצרן עם 200 כ"ס (150 קילוואט) עוד מאות כוחות סוס כך שישנם רכבי דראג עם מעל ל-1,500 כ"ס (1,100 קילוואט). תפעול הרכבים יקר מאד ולכן משתמשים ברכבים האלו בדרך כלל רק למרוץ הדראג עצמו. בחוקי המרוץ מותר לערב בתערובת הדלק כל רכיב שייתן תאוצה טובה יותר וכל שיפור שניתן להעלות על הדעת.
בישראל מתקיים מדי שנה מאז 2012 מרוץ דראג רשמי, לרוב במנחת דימונה, בתמיכת משרד התרבות והספורט.
שיטת קלט

שיטת קלט (אנגלית input method, או input method editor שפירושו עורך שיטת קלט -נפוץ בקיצור IME) היא רכיב במערכת הפעלה, או בתוכנה, המאפשרת למידע כמו הקשות מקלדת או תנועת עכבר, להתקבל כקלט. שיטת קלט הכרחית בכל שפה שבה יש יותר גרפמות מאשר מקשי המקלדת של המשתמש.
דוגמאות לכך הם, שבמחשב בעל מקלדת לטינית מאפשרת שיטת הקלט להקליד, גם בשפות סינית, עברית, הודית, וכדומה, ובהתקנים שונים כמו פלאפונים ניתן להקליד אלף-בית בשפות שונות, למרות שהמקשים הם מספריים בבסיסם. גם הקשה במסך מגע נחשבת כשיטת קלט. במערכות הפעלה מסוימות שיטת הקלט מגדירה גם את פעולתם של מקשים מתים (מקשים שבהקשה עליהם לבד לא יביאו לשום פלט ורק בשילוב אם מקש אחר יביאו לפלט).
כריסטיאן קראכט

ביוגרפיה

אביו של כריסטיאן קראכט, כריסטיאן קראכט האב, היה אחד מבכירי תאגיד העיתונות הגרמני "אקסל שפרינגר". קראכט גדל בשווייץ, ארצות הברית וקנדה ולמד בבית הספר הפרטי היוקרתי של ארמון זאלם בבאדן וירטנברג. הוא עבד כעורך בכמה מגזינים ושימש ככתב של השבועון "דר שפיגל" בניו דלהי. בהמשך חי מספר שנים בבנגקוק ובקטמנדו. נסיעותיו במזרח הרחוק היוו בסיס לספר הרשומות "העיפרון הצהוב" (Der gelbe Bleistift) שיצא ב-2000. מ-2006 הוא פרסם טור בעיתון הגרמני "פרנקפורטר אלגמיינה צייטונג".
קראכט נשוי לבמאית פראוקה פינסטרוולדר, עמה הוא משתף פעולה בפרויקטים קולנועיים. הם מתגוררים לסירוגין בפירנצה שבאיטליה ובלמו שבקניה.
ב-1995 פרסם קראכט את הרומאן הראשון שלו, "ארץ פרומה" (Faserland). גיבור הספר, שדמותו מבוססת על הביוגרפיה של קראכט עצמו, הוא בן עשירים תלוש בוגר פנימייה יוקרתית שנוסע בגרמניה העכשווית מן הצפון לדרום, תוך עיסוק חסר תכלית בצריכה ובמראה חיצוני. הספר גדוש בשמות מותגים עכשוויים, ועוסק במקומם של מותגים בחברה, תוך נקיטת גישה ביקורתית כלפי תרבות הצריכה וכלפי היעדר התקשורת האנושית בעידן הנוכחי. הוא מציג את הריקנות שבתרבות הגרמנית העכשווית, אשר השתעבדה לחומרנות חסרת תכלית. הספר נחשב ליצירת המפתח בגל "ספרות הפופ" הגרמנית של שנות התשעים. 
ב-2001 פרסם קראכט את הרומן "1979", שראה או בסמוך לפיגועי 11 בספטמבר. הרומן מתאר את קורותיהם של זוג הומוסקסואלים גרמנים המטיילים באיראן בשנת המהפכה האיסלאמית. בעוד משטר השאה קורס, גיבורי הספר נקלעים למסיבת הוללות בווילה בצפון טהראן, שבה מתקבצים בוהמיינים המתגוררים בעיר. 
ב-2008 הוא פרסם את הרומן "אהיה כאן בשמש ובצל" ( Ich werde hier sein im Sonnenschein und im Schatten). הספר מתאר היסטוריה חלופית דיסטופית, שבה שולט בשווייץ משטר קומוניסטי, והמדינה מצויה במלחמה כוללת בלתי נגמרת נגד ברית פאשיסטית של גרמניה ובריטניה. גיבור הספר הוא קומיסר ממוצא אפריקאי שנשלח למשימה על ידי הסובייט העליון של ברן.
ב-2012 פרסם את הרומן אימפריום (Imperium), המבוסס על מקרה היסטורי. הוא מתאר את ניסיונו הכושל של אוגוסט אנגלהרדט, צעיר אידיאליסט מנירנברג, לייסד בדרום האוקיינוס השקט מושבה צמחונית-נודיסטית שתושביה יתקיימו רק מאכילת אגוזי קוקוס.
קרל אנטון, נסיך הוהנצולרן

ביוגרפיה

קרל אנטון נולד ב-7 בספטמבר 1811 בזיגמרינגן, לקרל, נסיך הוהנצולרן-זיגמרינגן ומארי אנטואנט מירא, בתם של פייר מירא ולואיז ד'אסטור.
בשנת 1848 הודח אביו קרל, נסיך הוהנצולרן-זיגמרינגן במהלך מהפכות אביב העמים, וקרל אנטון עלה לשלטון במקומו. קרל אנטון קיבל סיוע מהצבא הפרוסי שהחזירו לשלטונו, ובדצמבר 1849 הגיע לידי הסכם עם ממלכת פרוסיה על סיפוח הנסיכות לפרוסיה. בשנת 1850 סופחה הנסיכות לפרוסיה יחד עם נסיכות הוהנצולרן-הכינגן, והשתיים אורגנו כפרובינציית הוהנצולרן.
בין השנים 1858–1861 שימש קרל אנטון כקנצלר פרוסיה, ובשנת 1869 קיבל את התואר "נסיך הוהנצולרן", לאחר מותו של קונסטנטין, נסיך הוהנצולרן-הכינגן ללא יורשים. בנו השני של קרל אנטון - קרל אייטל פרידריך, נסיך הוהנצולרן מונה לנסיך רומניה בשנת 1866, ובשנת 1881 הוכתר כקרול הראשון, מלך רומניה. משפחתו נשארה בשלטון עד לסיום המונרכיה ברומניה בשנת 1947, עם הדחתו של המלך האחרון מיכאי הראשון, מלך רומניה. בנו הבכור של קרל אנטון - לאופולד, נסיך הוהנצולרן קיבל בשנת 1869 הצעה לכתר ספרד, מה שהביא לבסוף למלחמת פרוסיה-צרפת ולהקמת הקיסרות הגרמנית.
ב-2 ביוני 1885 מת קרל אנטון בברלין, ובנו לאופולד, נסיך הוהנצולרן ירש את תאריו.
ג'יימס מדיסון (כדורגלן)

ראשית הקריירה

מדיסון, יליד קובנטרי, מערב המידלנדס, החל לשחק בגיל צעיר בקבוצת קובנטרי סיטי המקומית. הוא נכלל לראשונה בקבוצה הבוגרת בעונת 2013/2014, עת שיחקה קובנטרי בפוטבול ליג הראשונה, הליגה השלישית בחשיבותה באנגליה. מדיסון ערך את הופעת הבכורה שלו בקבוצה הראשונה באוגוסט 2014, כאשר נכנס כמחליף בהפסד הביתי 2-1 לקארדיף סיטי, במסגרת גביע הפוטבול ליג‎. את הופעת הבכורה שלו בליגה ערך בהפסד 3-1 לבריסטול סיטי, בו נכנס גם כן כמחליף. הוא פתח לראשונה בהרכב במשחק העוקב, מול אולדהאם אתלטיק, ובמשחק זה כבש את שערו הראשון ככדורגלן מקצועי.
בנובמבר 2014 חתם מדיסון על החוזה המקצועני הראשון שלו, ל-3 וחצי שנים. את רוב המשך עונת 2014/2015 פספס מדיסון עקב הרחקה במשחק מול דונקסטר רוברס ועקב פציעה.
ב-1 בפברואר 2016 חתם מדיסון בנוריץ' סיטי, על חוזה ל-3 וחצי שנים, והושאל באופן מיידי לקובנטרי, קבוצתו הקודמת, עד לסיום העונה. ב-31 באוגוסט 2016 הושאל מדיסון לאברדין מליגת העל הסקוטית, למחצית הראשונה של עונת 2016/2017. במהלך ארבעת החודשים בהן שיחק בסקוטלנד הופיע מדיסון ב-14 משחקי ליגה, בהם כבש 2 שערים.
מדיסון ערך את הופעת הבכורה במדי נוריץ' ב-17 באפריל 2017, כאשר נכנס כמחליף בניצחון החוץ 1-3 על פרסטון נורת' אנד. ביוני 2017 חתם מדיסון על חוזה חדש בנוריץ', ל-4 שנים.
עם הגעת המאמן הגרמני דניאל פארקה לנוריץ', הפך מדיסון לשחקן הרכב פותח קבוע בעונת 2017/2018. בעונה זו ערך מדיסון 46 הופעות בכל המסגרות, והבקיע 15 שערים. הוא נבחר לשחקן העונה של נוריץ', והיה מועמד לפרס השחקן הצעיר המצטיין בצ'מפיונשיפ. כמו כן נכלל בנבחרת העונה בליגה.

לסטר סיטי

מדיסון הצטרף ללסטר סיטי ביוני 2018, ששילמה עבור ההעברה 25 מיליון לירות שטרלינג, חתם על חוזה ל-5 שנים וקיבל את הספרה 10. הוא כבש את שער הפרמייר ליג הראשון שלו במחזור השני של העונה, ב-18 באוגוסט, בניצחון הביתי 0-2 על וולבס.

נבחרת אנגליה

מדיסון זומן לראשונה לסגל נבחרת אנגליה עד גיל 21 במרץ 2016, אך לא שיחק עקב פציעה. הוא שיחק לראשונה בנבחרת הצעירה של אנגליה בניצחון 0-2 על אוקראינה.
רובר הראשון, מלך צרפת

חייו

רובר היה בנו הצעיר של רובר החזק רוזן אנז'ו ואחיו של אודו מלך פרנקיה המערבית, שמינה אותו למושל פריז ולאב המנזרים. רובר מילא גם תפקיד של דוכס הפרנקים, שהיה בתקופתו תואר כבוד צבאי בעל חשיבות רבה. אחרי מות אחיו, המלך אודו, ב-1 בינואר 898 לא תבע רובר לעצמו את כתר פרנקיה המערבית והכיר בסמכותו של המלך שארל השלישי "התם", בן לשושלת הקארולינגים. רובר מילא את תפקידיו כמושל וכאב המנזרים, והגן על צפון צרפת מפני פלישות הנורמנים.
היחסים בין המלך שארל השלישי לרובר, (שהיה וסאל של המלך), היו תקינים עד 921, כאשר המלך התעלם מן האצילים ומינה לאיש סודו את אגנו שלא היה בעל תואר אצולה. ב-29 ביוני 922 מרדו האצילים במלך והמליכו תחתיו את רובר, שמלך בשם רובר הראשון. ב-15 ביוני 923 נהרג המלך רובר הראשון בדו-קרב עם שארל "התם". הכתר נמסר לראול, דוכס בורגונדיה, בטקס שנערך ב-13 ביולי 923 בכנסייה של העיר סואסון שבצפון צרפת.
מריה דומרק

נעוריה

דומרק נולדה בעיר סנקט פטרבורג שברוסיה, בת לאב רקדן מרקע נוצרי, ולאם רקדנית בלט מרקע יהודי. הוריה התגרשו מספר חודשים לאחר לידתה, בין השאר עקב הדעות האנטישמיות של משפחת אביה. בשנת 2001, בגיל 6 עלתה לישראל יחד עם אמה, ולאחר מכן נותק הקשר עם אביה. בתחילה התגוררו בחדרה, ולאחר מכן בבת ים. כשעלתה לכיתה ו', הכירה אמה את יעקב בן זוגה החדש, והשתיים עברו להתגורר בביתו שבקריית אונו. דומרק רצתה לפתוח דף חדש ועברתה את שמה הפרטי ל"מירי" כדי להיטמע בחברה, אך חזרה להשתמש בשמה המקורי בכיתה ט'. בהיותה בת 16 גילה אותה צלם מקצועי במסיבה, ולאחר מכן החלה להשתתף בהפקות דוגמנות קטנות.
במהלך שירותה בצה"ל, חתמה בסוכנות דוגמניות. בין השאר, התגוררה גם כחודש בתל אביב.

קריירה

דומרק פעילה מאוד ברשתות החברתיות. יש לה מעל מיליון ומאתיים אלף עוקבים ברשת האינסטגרם, והיא במקום החמישי מבין הישראלים מבחינת מספר העוקבים באינסטגרם אחרי גל גדות, יהודה דביר, בר רפאלי ונטע אלחמיסטר.
בשנת 2018 השתתפה בעונתה התשיעית של תוכנית המציאות "האח הגדול" ברשת 13. היא העפילה לגמר וסיימה במקום החמישי.
דומרק דיגמנה עבור כתבי עת ישראלים, ובהם "בלייזר". היא גם הופיעה באתר של המגזין הבינלאומי "מקסים".
דומרק החליפה את שיר אלמליח כפרזנטורית בקמפיין של רשת ההנעלה הישראלית "TO GO".
באוקטובר 2018 הופיעה בווידאו קליפ "הכל איתך דבש" לשיר של משה פרץ.
מאז 2019 היא משמשת כפרזנטורית של המותג "לי קופר" בארץ, ביחד עם הזמר איתי לוי, ואף מופיעה בקליפ "זז בטירוף" שהוציאו במסגרת הקמפיין.
דומרק גם החלה את צעדיה הראשונים כזמרת. ב-2018 הוציאה את הסינגל הראשון שלה "יפה שלי", וב-2019 את "כמו בובה".

חיים אישיים

בשנים 2011-2018 הייתה בזוגיות עם בועז יוסף. מאז ספטמבר 2018 היא בזוגיות עם רועי קורנבלום (אותו הכירה כשהשתתפו ביחד ב"האח הגדול"). מתגוררים ביחד בהוד השרון.
ג'רלד בלפור

ג'רלד ויליאם בלפור, הרוזן השני מבלפור (באנגלית: Gerald William Balfour, 2nd Earl of Balfour; ‏9 באפריל 1853 – 14 בינואר 1945) היה מדינאי בריטי מהמפלגה השמרנית.

ביוגרפיה

בלפור היה בנם של ג'יימס מייטלנד בלפור ואשתו ליידי בלאנש. אחיו הבכור היה ארתור ג'יימס בלפור, לימים ראש ממשלת בריטניה. בלפור למד בצעירותו באיטון קולג' ובטריניטי קולג' קיימברידג'.
בלפור היה חבר הפרלמנט הבריטי מטעם המפלגה השמרנית מ-1885. מ-1895 כיהן כמזכיר האחראי על אירלנד, ב-1900 עבר לתפקיד נשיא מועצת המסחר, וב-1905 היה נשיא המועצה האחראית על הממשל המקומי וגם מונה למועצה המלכותית. ב-1906 פרש מהפרלמנט, וכיהן במספר תפקידים, בהם יושב ראש ועדת קיימברידג' באוניברסיטאות קיימברידג' ואוקספורד. קיבל תואר דוקטור לשם כבוד במשפטים מטעם אוניברסיטת קיימברידג'. ב-1930 קיבל את התואר "הדוכס השני מבלפור" לאחר מות אחיו ארתור.
נישא ב-1887 לבטי בולוור-לייטון, ונולדו להם שישה ילדים, בהם איב בלפור, מחלוצות תנועת החקלאות האורגנית בבריטניה.
נוגראד

היסטוריה

מחוז נוגראד ההיסטורית (בלטינית: comitatus Neogradiensis, בגרמנית: Neuburg או Neograd, בסלובקית: Novohrad) נוסד עוד בממלכת הונגריה. היא מוזכרת בפעם הראשונה ב-1303 אך הוקמה כנראה בתקופת שלטונו של אישטוון הראשון, מלך הונגריה. ב-1920, בעקבות הסכם טריאנון, הועבר חלקו הצפוני של המחוז (כ-42% משטחו) לצ'כוסלובקיה. שטחו הנוכחי של המחוז נקבע ב-1950 במסגרת הגדרה מחודשת של המחוזות בהונגריה. החלק הצפוני של המחוז ההיסטורי נמצא כיום בתחום סלובקיה כחלק ממחוז באנסקה ביסטריצה.
מוריס מותמד

מוריס מותמד (בפרסית: موریس معتمد; נולד ב-1945) הוא נציג הקהילה היהודית במג'לס - הפרלמנט האיראני.
מותמד נבחר למג'לס בשנת 2000 ושוב בשנת 2004. הוא ייצג את יהודי איראן מתוקף חוק שנשמר בחוקה האיראנית המחייב לשריין מושב בפרלמנט בעבור המיעוטים הרשמיים זורואסטרים, יהודים ונוצרים; חוק זה חל גם בחוקה הקודמת משנת 1906.

קריירה

בפרלמנט האיראני, מותמד היה פעיל בהגנה על יהודים, נוצרים וזורואסטרים נגד אפליה. הוא גם לקח חלק משמעותי במאמצים להקלת המשפטים נגד חלק מחברי הקהילה היהודית באשמת ריגול לא חוקי לכאורה או ניסיון הימלטות מהמדינה. כמו כן הוא השתתף גם כחבר בוועדת האנרגיה הפרלמנטרית באיראן. באמצעי תקשורת שונים, מותמד הביע באופן קבוע את תמיכתו בעמדות הרשמיות של ממשלת איראן לעניינים בינלאומיים, על מנת להדגיש את הנאמנות הלאומית של יהודי איראן למדינה, כולל תמיכה בתוכנית הגרעין של איראן.
בהתייחס להערות הכחשת שואה שנאמרו על ידי נשיא איראן לשעבר, מחמוד אחמדינז'אד, מותמד הפגין חששות משמעותיים וציין כי "הכחשה של טרגדיה היסטורית גדולה שכזאת הקשורה לקהילה היהודית יכולה להיחשב כעלבון לכל הקהילות היהודיות בעולם". הוא גם מתח ביקורת על הטלוויזיה האיראנית בעקבות שידור תוכניות אנטישמיות אך הוסיף כי "היהודים האיראניים נוכחים במדינה הזאת במשך זמן רב, במשך 2,700 שנה הם היו בהבנה מלאה עם החברה, הם חיו בידידות ובאחווה, לכן אני לא חושב שהעלאת נושא שכזה יכולה להזיק לקהילה היהודית באיראן".
הנסון (להקה)

השנים המוקדמות

כילדים צעירים, התגוררו ההנסונים במדינות רבות, בשל עבודתו של אביהם בעסקי הנפט. טעמיהם המוזיקליים הושפעו מהמוזיקה ששמעו בביתם: מוזיקת שנות ה-50 וה-60, ביחד עם המוזיקה הלטינית שהקיפה אותם. כשהקימו לראשונה את להקתם, הם שרו ללא ליווי כלי נגינה, ובעיקר שירים ישנים. הופעתם הראשונה כלהקה הייתה בשנת 1992 בפסטיבל אומנויות בעירם טולסה.
מאוחר יותר, השיג אייזיק גיטרה מיד שנייה, זאק שאל סט של תופים, טיילור החל לנגן על קלידים, ושלושתם החלו לנגן ביחד. לאחר שהוציאו שני אלבומים עצמאיים, גילה אותם המפיק כריסטופר סאבק שהחתים אותם בתקליטי מרקורי, שם הם הפכו להצלחה בינלאומית עם הוצאת אלבומם השלישי, "Middle of Nowhere" (אמצע שום-מקום).

ההצלחה המסחרית

האלבום "Middle of Nowhere" יצא לאור בשנת 1997. הסינגל הראשון מתוכו, "MMMBop", הגיע למקומות הראשונים במצעדי להיטים ברחבי העולם, וכך גם הסינגל השני, "Where is the Love". בהמשך להצלחת האלבום, פרסמו האחים גם קלטת וידאו בשם "Tulsa, Tokyo and the Middle of Nowhere" ("טולסה, טוקיו ואמצע שום-מקום"), שכללה צילומים ביתיים, ראיונות, קליפים והופעות חיות. סינגלים נוספים ששוחררו מהאלבום היו "Weird", "I Will Come to You" ו-"Thinking of You". הנסון הפכו למוכרים בעיקר בשל סימן הזיהוי שלהם, שיערם הבלונדיני הארוך, שגרם לרבים לטעות ולחשוב שהם בנות.]
בחודש נובמבר, 1997, הוציאו הנסון אלבום בשם "Snowed In", שבו היו ביצועיהם לשירי חג המולד מוכרים, לצד שירים לחג שכתבו בעצמם. אלבומם הבא, שיצא בשנת 1998, נקרא "3 Car garage" ("מוסך שלוש המכוניות"), ובו נכללו שירים שהקליטו הנסון בצעירותם. בהמשכה של אותה שנה יצא אלבומם "Live From Albertane" ("בהופעה חיה באלברטיין"), שהיה אלבום של הופעה חיה. רק בשנת 2000 הקליטו הנסון אלבום שבו שירים חדשים, והוא נקרא "This Time Around".

ההוצאות העצמאיות

האחים עזבו את חברת התקליטים שלהם בשל סכסוך עם המפיקים, והקימו חברת תקליטים עצמאית משלהם, בשם "3CG Records" (ראשי תיבות של: "3 Car Garage Records" (בתרגום חופשי: "תקליטי מוסך שלוש המכוניות"). בשנת 2004 הם הוציאו את אלבומם הבא, "Underneath" ("מתחת"), שהיה לאחד האלבומים העצמאיים המצליחים של כל הזמנים. ב-2005 שחררו הנסון אלבום בשם "The Best of Hanson: Live and Electric". באוגוסט 2007 יצא אלבומם "The Walk", שהוא אלבומם השני מאז הפכה הלהקה להיות עצמאית.
ב-6 במאי 2007 (שהוא "HANSON DAY", כפי שקבע ראש עיריית טולסה), הזמינו חברי הלהקה מספר מעריצים להקלטה חיה של אלבומם הראשון והוציאו אותו מחדש כ-"MONA - Middle Of Nowhere Acoustic".

חיי המשפחה

הוריהם של הנסון הם קלארק ווקר הנסון (יליד 1 ביוני 1954) ודיאנה פרנסס לוייר-הנסון (ילידת 30 באפריל 1954). לשלישייה המוכרת יש עוד שלוש אחיות ואח: ג'סיקה גרייס (ילידת 31 ביולי 1988), אייברי לורל (4 בנובמבר 1990), ג'ושוע מקנזי (7 בינואר 1994) וזואי ג'נביב (14 בינואר 1998).
טיילור נשא לאישה את נטלי אן בריאנט ב-8 ביוני 2002, בעת שהייתה בחודש החמישי להריונה. לזוג יש ארבעה ילדים: ג'ורדן עזרא הנסון (31 באוקטובר 2002), פנלופה אן הנסון (19 באפריל 2005), ריבר סמואל הנסון (4 בספטמבר 2006) וויגו מוריה הנסון (9 בדצמבר 2008).
אייזיק נשא לאישה את הדוגמנית ניקי דופרנס ב-30 בספטמבר 2006. בנם הראשון, קלארק אוורט הנסון, נולד ב-3 באפריל 2007. בנם השני, ג'יימס מונרו הנסון, נולד ב-1 ביולי 2008.
זאק נשא לאישה את הדוגמנית קת'רין "קייט" טאקר. לזוג שני ילדים: ג'ון איירה שפרד הנסון (27 במאי 2008) וג'וניה רוזה רות הנסון (15 בדצמבר 2010).
מייק ג'קסון

ביוגרפיה

לאחר פנייתו להתגייס לצבא הבריטי התקבל ג'קסון לאקדמיה הצבאית המלכותית בסנדהרסט שאותה סיים בשנת 1963. הוא אמנם השלים קורס קציני מודיעין אולם התנדב לרגימנט המוצנח ושירת כמפקד מחלקה. ג'קסון שימש במספר תפקידי מטה ופיקוד ברגימנט המוצנח ולקח חלק בפעילות מבצעית בלחימה בצפון אירלנד. על האופן בו פעל בלחימה באירלנד בשנת 1978 עוטר על אומץ ליבו. בשנת 1984 שימש כמפקד גדוד הצנחנים ה-1. 
בהמשך התאמן במשותף עם חיל הנחתים המלכותי ופיקד על חטיבת הרגלים ה-39. לאחר מכן שימש כמפקד הדיוויזיה הממוכנת ה-3 ועל כוח התגובה המהירה של נאט"ו, בין היתר במבצע כוח מאוחד. על האופן בו פיקד על הכוח הוענק לו אות השירות המצוין. בתפקידו הבא שימש כמפקד כוחות היבשה של הצבא הבריטי. בשנת 2003 מונה לראש המטה הכללי ושימש בתפקידו בין היתר במהלך מלחמת עיראק. ג'קסון פרש לגמלאות בשנת 2006.
DNF

Disjunctive Normal Form או הצורה הנורמלית הדיסיונקטיבית - הוא ביטוי המורכב מאוסף פרדיקטים לוגיים המחוברים ביניהם על ידי ביטויי "או" כאשר כל פרידיקט הוא אוסף של ביטויים המחוברים ביניהם על ידי ביטויי "וגם". השימושית מתבטאת בכך שניתן להביא כל ביטוי לוגי לצורת DNF.

ניסוח מילולי

ביטוי מצורת DNF מורכב מאוסף "פסוקיות" המחוברות ביניהן על ידי פעולות "או", כאשר כל פסוקית היא אוסף של ליטרלים (משתנים ושלילות משתנים) המחוברים ביניהם על ידי פעולות "וגם".